2015 YB asteroidi 19 dekabrda Yerdan bor-yo‘g‘i 60 ming km uzoqlikdan uchib o‘tadi, deb xabar bermoqda Moskva planetariysiga iqtibos keltirgan holda TASS axborot agentligi. Asteroid uchib o‘tadigan masofa Yerdan Oygacha bo‘lgan masofadan 7 marta kichikroq bo‘ladi. “Samoviy jism 2 kun avval, ya’ni 2015 yil 16 dekabrda AQSh observatoriyalaridan birida Orion yulduzlar turkumida aniqlandi”, deb aytdi planetariy xodimi. Asteroid Toshkent vaqti bilan soat 17:00 larda Yerga maksimal darajada yaqinlashadi. Uni faqatgina katta professional teleskoplar yordamida ko‘rish mumkin bo‘ladi. Astronomlarning baholashicha, jismning o‘lchami diametrida 8-18 metrni, tezligi esa 14,45 km/soniyani tashkil qiladi. Unga sayyoramiz bilan to‘qnashish ehtimolini istisno qiluvchi nolinchi xavfsizlik darajasi berildi.